  Виталий Пронин Кыӵе луыны кулэ туала удмурт семья? Кыӵе шуг-секытъёсын со пумиське? Мар кароно улон-вылонзэ умоятон понна? Малпанзэс верало «Удмурт Кенеш» огазеяськонлэн исполкомысьтыз семья но тазалыкез утён понна кыл кутӥсьёс. Флюра Чибышева, Камсьӧр удмуртъёслэн огазеяськонэнызы кивалтӥсь:- Асьмелы тросгес будэтоно-дышетоно психологъёсты. Таослэн тырмымтэзы туала вакытэ туж шӧдӥське. Нылпиосты угось пичиысен дасяно семья кылдытыны. Валэктоно, марлэсь кышканы кулэ, мае возьмано кусыпъёслэсь. Дышетоно шонер сюрес бырйыны. Пичиысен валэктон уж нуимы ке, аслэсьтыз семьязэ кылдытыса, со азьланяз аслэсьтыз нылпизэ но шонер сюрестӥ нуыны мед быгатоз. Со дыре ик валэктон уж нуоно сям-йылолъёсмес, культурамес но кылмес утён пумысен. Пичиысен ас выжыдэ гажан мылкыд пыӵатӥд ке, нылпи озьы ик будоз. Кырыж сюрес вылэ султыны кышкалоз, анай-атайзэ вӧсь карыны кепыралоз. Со сяна, гуртъёсы дэмен потаны врачъёсты ӝуткано. Кылсярысь, нылкышноос нылпи ваён ёзвиосынызы курадӟо, соослы юрттэт сётон сярысь сюлмаськоно. Анай таза луиз ке, нылпи но уз висьы. Со сяна, школаын дышетскисьёсын кенешоно, маин кышкыт аборт, тамак кыскон, шузимытӥсь суретъёсын эшъяськон. Кылын вераса гинэ, визь уз пыры - видео возьматоно. Соку гинэ семьяос тазаесь луозы. Лев Шубин, Ижысь медициная академиысь доцент:- Гуртъёсы ужаны мынэм егит врачъёслы 1 миллион манет сёто. Но туннэ тросэз шуо: кулэ ӧвӧл милемлы миллион, уг поты гуртын улэммы - мӧзмыт отын. Гуртысь потэм муртлы ик гуртэ кыльыны каньылгес. Соин ик целевой направлениос уногес лэсьтоно. Та бордын ужаны кулэ «Удмурт Кенеш». Со сяна, малпаськоно, кызьы гуртысь улон-вылонэз шулдыргес кароно, соцобъектъёс пуктон сярысь сюлмаськоно. Али Россиын верасько котькуд гуртэ санинструктор юнматон пумысен. Температуразы ӝутӥське ке, кытӥзы ке вандӥське ке, гуртоос туннэ дырто уго ёрос больницаосы. Нош ӵапак со санинструктор нырысетӥ юрттэт сётыны быгатысалыз. Фельдшер-акушер пунктъёсты уногес усьтон понна бызьылоно. Гуртазы ик ФАП луиз ке, адямиос но асьсэды умойгес  чакланы ӧдъялозы, семья юнмалоз, гурт быремысь дугдоз. Надежда Степанова, «Удмурт нылкышно кенеш» огазеяськонэн кивалтӥсь:- Егит семья-а со, нылпизэ оген будэтӥсь анай-а, трос нылпиё кузпалъёс-а - котькудӥз понна нимысьтыз ужанъя программа кылдытоно. Ёрмысагес улӥсьёсызлы акциос радъяно. «Нылкышно кенешен» акциос радъяммы вань. Нылпизэс оген будэтӥсьёс понна «Данъясько тонэ, анай» ужрад но ортчытъямы. Та акциос пичиесь, но соос но мылкыдзэс ӝуто. Тросгес вераськоно атайлэн семьяын интыез сярысь, радъяно конференциос. Егит кузпалъёсын пумиськылоно, шуг-секытъёссэс сэрттыны-пертчыны юрттоно, семьязэс уката юнматоно. Семьяен ужась удмурт специалистъёс туж ӧжыт. Котькуд гуртэ психологъёсын, юристъёсын, логопедъёсын но мукетъёсыныз дэмен потано. Со программаез дасян борды басьтӥськыны малпаськом. Валче ужаны дась Калыкез утён, семья но демография политикая министерство. Со сяна, гуртъёсын нылкышноос понна луыны кулэ спортэн выронъя, киужъя, кенешыса пуконъя клубъёс. Дасяно егит семьяос понна передачаос, нылпиослы удмурт мультфильмъёс. Мультфильмъёс лэсьтӥсько ик, но ужысь жадьыса бертэм нылкышно, Интернетысь утчаськыса, уз пукы.Елена Сараматова Теги: семья удмуртлык ужпум  